187 Jugum

Est duplex, iugum Dei et diaboli. Iugum Dei reuera leue est licet graue videatur, sicut onus quod de se graue est sine aqua leue fit in aqua, sic iugum Christi cum graci portantem portat et leuigat secundum Bernardum. Sic auicula que sine plumis et alis se non potest portare, addito pondere plumiarum et alarum volat sine labore. Vnde Gregorius, *Moralia* 21, vituli qui ordinantur ad vitam ponuntur sub iugo qui vero ad mortem in pascuis impingnantur, Zach. 11[:4]: *Pasce pecora occisionis*.

Item, nota quod bos dum est sub iugo non levat oculos leuiter, sic qui sunt sub iugo Domini, 2 Pet. 2[:16]: *Subjugale mutum* *animal voce hominis loquens, prohibuit prophetæ insipientiam*.

Item, Augustinus, *De doctrina Christiana*, libro [2] capitulo 13, ipsa rerum sciencia sepe ceruicem erigit, nisi Dominico vigore primatur.

¶ De iugo diaboli, nota Judith 5[:24], dixit Achior Holopherni, *Si est iniquitas aliqua eorum in conspectu Dei* *subjugati erunt*. Sic est de diabolo et de nobis, propter hoc dicit Paulus, 2 Cor. 6[:14]: *Nolite jugum ducere cum infidelibus*. Nam quia [Je]Roboam aggrauauit iugum populi recessit ab eo, 3 Reg. 13[:34]. Ab isto iugo diaboli Christus non liberauit. Ideo dicit Apostolus, Gal. 5[:1]: *State, et nolite jugo servitutis iterum contineri*. Vnde Boethius, *De consolatione* libro 2, prosa prima, equo animo tolerare oportet quicquid infra fortune aream geritur, cum semel subiugo eius collo submiseris.

¶ Ex iam dictis, recolige quod iugum triplex reperitur: gracie, culpe, pene. Primum est perfectionis euangelice quod est perferendum tanquam omnis leue ut merces inde[[1]](#endnote-1) habeatur, Matt. 11[:29]: *Tollite jugum meum super vos*, etc.[[2]](#endnote-2) Secundum iugum est presentis miserie quod est sustinendum quia domat carnis lasciuiam, sicut catena leonem, frenum equum, Eccli. 33[:27]: *Jugum et lorum* domant *collum durum, et servum [inclinant] operationes assiduæ*. [Eccli.] 40[:1]: *Jugum grave super filios Adam, a die exitus de ventre matris eorum usque in diem sepulturæ*. Tercium iugum est dampnacionis eterne quod summo opere est fugiendum eo quod opprimat in eternum, Osee 11[:7]: *Jugum imponetur eis, quod non auferetur*, scilicet, dampnacionis iugum.

1. inde ] *add*. inde F.128. [↑](#endnote-ref-1)
2. etc. ] *add*. Secundum iugum meum super vos, etc. F.128. [↑](#endnote-ref-2)